Tieners vas na aanval op plaas | Maroela Media
Tieners vas na aanval op plaas
Twee tienerseuns is in hegtenis geneem nadat hulle glo by 'n huis op 'n plaas naby Herbertsdale in die Wes-Kaap ingebreek het en 'n bejaarde vrou aangeval het.
Kapt. Bernadine Steyn, woordvoerder van die polisie, het gesê die twee seuns, 17 en 18 jaar oud, het Saterdag kort na middernag by die huis ingebreek. 'n 82 jarige vrou was alleen in die huis. "Twee verdagtes het die voordeur oopgedwing en die slagoffer met 'n mes en 'n skêr aangerand. Sy het snywonde aan haar hande en kop opgedoen."
Steyn het gesê die verdagtes het met 'n radio en drie selfone gevlug. Die bejaarde vrou is na 'n hospitaal in Mosselbaai vervoer waar sy in 'n stabiele toestand is.
Die 17-jarige verdagte is Saterdag op die plaas in hegtenis geneem en die gesteelde radio is in sy besit gevind. Die 18-jarige seun is Saterdagaand in Herbertsdale in hegtenis geneem. Die verdagtes sal Maandag in die Mosselbaai-landdroshof verskyn.